《中秋望月次玉局翁韵二首 其一》
宋代·李纲

明月如玉盘，飞上青霄东。徘徊斗牛间，照我禅室中。

爽气霭亭户，清光透帘栊。我虽不解饮，敢辞玉樽空。

举酒对明月，起舞聊相从。身世两翛然，如游广寒宫。

夜久风露冷，草根吟候虫。咽咽不能已，岂自鸣其穷。

天涯多雾雨，好景诚难逢。哦诗不成寝，颇类鱼噞喁。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。